Ego frater Audo dictus abbas de Firmitate notum facio universis qui cartam istam legerint vel audierint quod Bartholomeus de Beligneio ordine sacerdos dedit Deo et ecclesie Cistercii in puram et perpetuam helemosinam pro salute anime sue in ultimo testamento quod fecit omnes res quascumque habebat ubicumque esserent exceptis dumtaxat illis rebus quas dederat in testamento quod prius fecerat coram archipresbitero de Beligneio et aliis tribus presbiteris. Ut autem huic helemosine fides adhibeatur a presentibus pariter et futuris ad preces et petitionem ipsius Bartholomei cartam presentem ad firmamentum rei geste conscripsi et sigillum meum in testimonium apposui. Huius helemosine sicut superius exaratum est facte. Testes sunt : frater Gobaudus ospitalis, frater Robertus magister operum monachi Cistercii et frater Garinus conversus magister de Crespeis quos sepedictus Bartholomeus me audiente viva voce in lectulo egritudinis sue apud Beligneium rogavit ut si necesse esset de omnibus supradictis testimonium perhiberent post mortem ipsius.